Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 1 Pv 358/11/6601	Banská Bystrica, 18.1.2012
EEČ : 2-45-24-2012

U Z N E S E N I E

Trestná vec:	obvinený XXXXX  
Prečin:	ublíženie na zdraví podľa § 156 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Banská Bystrica
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	trvalé bydlisko: XXXXX
Skutková veta:
11. júna 2011 v čase okolo 19.00 h na Námestí SNP XXXXX, okres Banská Bystrica, fyzicky napadol XXXXX, nar. XXXXX, tak, že po predchádzajúcom slovnom konflitke k nemu pristúpil a udrel ho otvorenou dlaňou do oblasti hlavy na pravú stranu, následkom úderu začal poškodený padať na zem, na ľavú stranu, pričom ho obvinený chytil za košeľu v oblasti ľavej ruky, avšak poškodený aj napriek tomu spadol na zem na ľavý bok tela, čím poškodenému spôsobil vykĺbenie ľavého pleca, ktoré zranenie si vyžiadalo dobu liečenia v trvaní 4 až 5 týždňov.  
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka OO PZ XXXXX  ČVS: ORP-1447/SL-BB-2011  z 03.10.2011 bolo  podľa  § 206 ods. 1  Tr. por. vznesené obvinenie XXXXX pre prečin ublíženia  na zdraví podľa § 156 ods. 1 Tr.zák., na tom skutkovom základe, ako je uvedené vo výrokovej časti uznesenia. 

V priebehu skráteného vyšetrovania boli k veci vypočutí - obvinený  XXXXX, svedok - poškodený  XXXXX a svedkyňa XXXXX.

Obvinený XXXXX v prípravnom konaní vypovedal, že v uvedený deň videl bývalého manžela svojej manželky pána Rosenbergera a všimol si, že pije pivo. Obvineného to rozčúlilo a tak na neho zakričal. Vyčítal mu, že na alkohol peniaze má ale peniaze pre svoje deti nemá. Išli sa rozprávať ďalej od ľudí. Následne ho poškodený nahneval a tak ho udrel dlaňou niekde na líce. Po údere začal padať na zem, na bok. Pritom ako začal padať, ho chytil za košeľu v oblasti ramena. Z úchopu sa mu poškodený vyšmykol a spadol na zem. Svoje konanie ľutuje ale bol rozčúlený, že on musí ťažko robiť a živiť aj jeho deti a poškodený nevie poslať na svoje deti peniaze ale na pivo má.  

Dňa 21.11.2011 bol Okresnej prokuratúre v Banskej Bystrici v uvedenej trestnej veci obvineného  doručený návrh povereného príslušníka OO PZ XXXXX  na podanie obžaloby na obvineného.

V zmysle ust. § 3 ods. 2 zák. č. 550/2003 Z.z. o probačných a mediačných úradníkoch bol 09.12.2011  dozorujúcou prokurátorkou udelený súhlas na vykonanie mediácie a spisový materiál bol s príslušným pokynom zaslaný mediačnej a probačnej úradníčke na Okresný súd v Banskej Bystrici.

 Dňa 30.12.2011 bola mediačnou úradníčkou tunajšieho Okresného súdu predložená správa o výsledku mediácie. Obvinený v  rámci mediácie vyhlásil, že spáchal skutok, pre ktorý je stíhaný a svoje konanie úprimne oľutoval. 

Poškodený  sa v priebehu mediácie vyjadril, že si neuplatňuje náhradu škody vo výške bolestného a ušlej mzdy, pričom žiadna iná škoda mu nebola spôsobená.

Upovedomením prokurátorky Okresnej prokuratúry Banská Bystrica z  25. 11. 2011 bol obvinený upozornený na zmenu právnej kvalifikácie skutku s tým, že tento je potrebné posudzovať aj ako prečin výtržníctva podľa § 364 ods. 1 písm. a) Tr.zák. 

Podľa § 364 ods.1 písm. a/ Tr. zák. sa prečinu výtržníctva dopustí ten, kto sa dopustí slovne alebo fyzicky, verejne alebo na mieste verejnosti prístupnom hrubej neslušnosti alebo výtržnosti najmä tým, že napadne iného.

Podľa § 156 ods. 1 Tr.zák. sa  prečinu ublíženia na zdraví dopustí ten, kto inému úmyselne  ublíži na zdraví.

V zmysle ust. § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu, podmienečne zastaviť trestné stíhanie, ak:
a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, 
b/ nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu a
c/ vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

Obvinený sa v prípravnom konaní ku skutku priznal a svoje konanie úprimne oľutoval, taktiež   v rámci mediácie vyhlásil, že skutok spáchal. Zároveň sa dopustil prečinov, za ktoré Trestný zákon ukladá trestnú sadzbu vo výmere až na 5 rokov.

Obvinený je samostatne zárobková činná osoba. Doposiaľ bol jedenkrát súdom trestaný za trestný čin podľa § 202 ods. 1 Tr.zák. číslo 140/1961 Zb.  a to rozhodnutím Okresného súdu Banská Bystrica sp.zn. 3T 71/2012 z 28. 04. 2003, pričom sa dňa 03. 01. 2006 osvedčil a na páchateľa sa hľadí akoby nebol odsúdený. V priestupkovom konaní bol prejednávaný v roku 2006 a 2010. 

S poukazom na okolnosti prípadu možno vyvodiť záver, že obvinený spĺňa zákonné podmienky pre podmienečné zastavenie  trestného stíhania. 

Podľa § 216 ods. 2 Tr. por. v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.

Vzhľadom na okolnosti prípadu a na osobu obvineného som mu určila skúšobnú dobu v trvaní 12 mesiacov, ktorú považujem za dostatočnú.

Poučenie:
Proti tomuto uzneseniu je prípustná sťažnosť, ktorú možno podať do  troch dní od jeho oznámenia na tunajšiu okresnú prokuratúru. O sťažnosti rozhodne prokurátor Krajskej prokuratúry v Banskej Bystrici. Sťažnosť má odkladný účinok.

JUDr. Pavlina Zlochová
prokurátorka